Μάρτα Βιέιρα ντα Σίλβα

Η **Μάρτα Βιέιρα ντα Σίλβα** (*Marta Vieira da Silva*, 19 Φεβρουαρίου 1986), ή απλά **Μάρτα**, είναι Βραζιλιάνα ποδοσφαιρίστρια, η οποία αγωνίζεται ως επιθετικός. Συχνά θεωρείται ως η κορυφαία του αθλήματος όλων των εποχών. Το 2024 η Διεθνής Ένωση Αθλητικού Τύπου (AIPS) στην επέτειο των 100 χρόνων της την ψήφισε ως την καλύτερη παίκτρια στη ιστορία και όγδοη μεταξύ των γυναικών όλων των αθλημάτων. Έχει βραβευθεί έξι φορές με το βραβείο καλύτερης γυναίκας ποδοσφαιριστή της FIFA (2006, 2007, 2008, 2009, 2018 ως βραβείο Παίκτης της Χρονιάς και το 2010 ως Χρυσή Μπάλα), ενώ μια φορά (2005) έχει έρθει δεύτερη στη σχετική ψηφοφορία. 

Τα πρώτα της βήματα στο χώρο του ποδοσφαίρου τα έκανε στη Βάσκο ντα Γκάμα, όταν σε ηλικία 14 ετών την ανακάλυψε η προπονήτρια Helena Pacheco. Οι πρώτες της όμως επαγγελματικές εμφανίσεις έγιναν με τη σουηδική Umeå IK, από την οποία αποκτήθηκε το 2004. Εκείνη τη χρονιά η ομάδα κατέκτησε το Κύπελλο UEFA, με τη Μάρτα να πετυχαίνει τρία γκολ στον τελικό. Οι εκπληκτικές εμφανίσεις της Μάρτα με την Umeå IK τα 4 χρόνια που έμεινε στη Σουηδία (111 γκολ σε 103 εμφανίσεις στο πρωτάθλημα, ενώ 4 φορές βγήκε πρώτη σκόρερ του πρωταθλήματος), κατακτώντας 4 πρωταθλήματα, την οδήγησαν στην Αμερικανική Λος Άντζελες Σολ τον Ιανουάριο του 2009. Τον Αύγουστο του 2009 δόθηκε δανεική για τρεις μήνες στην ομάδα της Σάντος, την οποία βοήθησε να κατακτήσει το Κύπελλο Βραζιλίας (Copa do Brasil) και το Κόπα Λιμπερταδόρες εκείνη τη χρονιά. Τον Ιανουάριο του 2010 επέστρεψε στις ΗΠΑ για την ομάδα της FC Gold Pride, με την οποία κατάφερε να τερματίσει στην πρώτη θέση της κανονικής περιόδου, ενώ η ίδια κέρδισε τον τίτλο της πολυτιμότερης παίκτριας του πρωταθλήματος και αυτόν της πρώτης σκόρερ του, για δεύτερη φορά.

Με την Εθνική ομάδα της Βραζιλίας έχει κατακτήσει δύο ασημένια Ολυμπιακά μετάλλια, το 2004 και το 2008. Επίσης έχει βραβευθεί με το βραβείο Χρυσής Μπάλας (MVP) της διοργάνωσης του Παγκόσμιου Πρωταθλήματος ποδοσφαίρου γυναικών κάτω των 21 ετών το 2004, ενώ στο Παγκόσμιο Κύπελλο ποδοσφαίρου γυναικών του 2007 κατέκτησε το βραβείο της καλύτερης παίκτριας της διοργάνωσης (Χρυσή Μπάλα) αλλά και αυτό της πρώτης σκόρερ (Χρυσό παπούτσι).

## Τίτλοι και Διακρίσεις

### Με συλλόγους
;Umeå IK (2004-2008)
* Σουηδικό πρωτάθλημα Γυναικών (*Damallsvenskan*) (4): 2005, 2006, 2007, 2008
* Κύπελλο Σουηδίας: 2007
* UEFA Women's Cup: 2003-04

;Λος Άντζελες Σολ (2009-)
* Πρωτάθλημα ΗΠΑ: 2009

;Σάντος (2009)
* Κόπα Λιμπερταδόρες: 2009
* Κύπελλο Βραζιλίας: 2009

### Με τη Βραζιλία
* Ολυμπιακοί αγώνες - Ασημένια μετάλλιο: 2004, 2008
* Παναμερικανικοί Αγώνες : 2003, 2007
* Sudamericano Femenino: 2003

### Ατομικές διακρίσεις
* Παίκτρια της Χρονιάς της ΦΙΦΑ (6): 2006, 2007, 2008, 2009, 2010, 2018
* Χρυσή Μπάλα ΦΙΦΑ: 2010
* Σουηδικό πρωτάθλημα Γυναικών - πρώτη σκόρερ: 2004, 2005, 2006, 2008
* Σουηδικό πρωτάθλημα Γυναικών - Καλύτερη επιθετικός της Χρονιάς: 2007, 2008
* Παγκόσμιο πρωτάθλημα γυναικών κάτω των 20 - Χρυσή Μπάλα: 2004
* Παγκόσμιο κύπελλο ποδοσφαίρου γυναικών - Χρυσή Μπάλα: 2007
* Παγκόσμιο κύπελλο ποδοσφαίρου γυναικών - Χρυσό παπούτσι : 2007
* Πρωτάθλημα ΗΠΑ - * Michelle Akers Player of the Year Award* (MVP): 2009, 2010
* Women's Professional Soccer - Χρυσό παπούτσι: 2009, 2010

## Παραπομπές


## Εξωτερικοί σύνδεσμοι

 

* Επίσημος Ιστότοπος
* Santos player profile
* Los Angeles Sol player profile
* Umeå IK player profile

Σιλβα ντα Βιειρα Μαρτα
Β
Σ
Κατηγορία:Ποδοσφαιριστές στους Θερινούς Ολυμπιακούς Αγώνες 2004
Κατηγορία:Ποδοσφαιριστές στους Θερινούς Ολυμπιακούς Αγώνες 2016
Κατηγορία:Ποδοσφαιριστές στους Θερινούς Ολυμπιακούς Αγώνες 2012
Κατηγορία:Ποδοσφαιριστές στους Θερινούς Ολυμπιακούς Αγώνες 2008
Κατηγορία:Νικητές του Παίκτη της Χρονιάς της FIFA
Κατηγορία:Ποδοσφαιριστές στους Θερινούς Ολυμπιακούς Αγώνες 2020
Κατηγορία:ΛΟΑΤ Χριστιανοί